Domnus Dalmatius de Borbon agebat multas insidias erga hunc locum et circa priorem hujus loci domnum Hugonem, ita ut publice eum assalierit; tandem, a suis ammonitus, misit obsides in manus prioris, ut pacem et concordiam faciat cum illo. Postea venit Marciniaco ipse Dalmatius cum filio suo Falcone, in præsentia domni Hugonis abbatis, et fecit pacem et concordiam cum domno Hugone priore, per manum domni abbatis, ut deinceps sint fideles et amici; et ipse Dalmatius dimisit omnes querimonias quas habebat contra hunc locum, et dedit hoc quod ipse habebat in Walterio pontonario et hoc quod injuste quærebat in eo dimisit, laudante filio suo Falcone. Fecit autem hoc donum coram domno abbate in manus domni Hugonis prioris, cum baculo domni abbatis; testes: idem Dalmatius, filius ejus Falco, Jocerannus de Maringis, Seguinus monachus, Lambertus monachus.